Poštovane dame i gospodo poslanici, poštovani gosti, otvaram prvu hitnu sjednicu Predstavničkog doma Parlamentarne skupštine BiH. Dame i gospodo na današnju sjednicu pozvani su naši redovni gosti: predsjedavajući i članovi Predsjedništva BiH, predsjedavajući i članovi Vijeća ministara BiH, predstavnici međunarodnih organizacija i ambasada u Bosni i Hercegovini, predstavnici medija. Srdačno pozdravljam sve prisutne poslanike i goste. Odsustvo sa današnje sjednice opravdao je zastupnik Mirsad Mešić zbog zdravstvenih razloga. Konstatujem da sjednici ukupno prisustvuje 37, u ovom trenutku, poslanika. Konstatiram da sjednica ima kvorum za rad i odlučivanje. Poštovane dame i gospodo ova sjednica je sazvana iz razloga hitnosti zbog razmatranja tačaka koje su uvrštene na dnevni red današnje sjednice. Vi ste u pozivu za današnju sjednicu dobili prijedlog tri tačke dnevnog reda koje su zaista hitne. Ja mislim da nema razloga da posebno obrazlažem razloge hitnosti, Kolegij je o tome jednoglasno donio odluku. Otvaram raspravu o predloženom dnevnom redu. Ko želi da govori? Gospodin Staša Košarac. Izvolite.
Uvažene kolegice i kolege. U skladu sa članom 68. i članom 71. stav 1. Poslovnika Predstavničkog doma predlažemo na razmatranje i usvajanje novu tačku dnevnog reda 1. hitne sjednice Predstavničkog doma Parlamentarne skupštine BiH, kao 1. tačku dnevnog reda, a to je – Odluka o razrješenju poslanika Šefika Džaferovića sa funkcije predsjedavajućeg Predstavničkog doma Parlamentarne skupštine BiH, odnosno člana Kolegijuma Predstavničkog doma. Dužnost nalaže i da se manifestuje i obrazloženje. Klub poslanika SNSD-a je na 3., 5. i 6. sjednici Predstavničkog doma Parlamentarne skupštine BiH predlagao novu tačku dnevnog reda koja glasi – Odluka o razrješenju poslanika Šefika Džaferovića sa funkcije predsjedavajućeg Predstavničkog doma Parlamentarne skupštine BiH, odnosno člana Kolegijuma Predstavničkog doma. Trenutna parlamentarna većina u Predstavničkom domu Parlamentarne skupštine BiH je svaki put odbijala čak i da tačka bude na dnevnom redu, iako su dokazi koji su se pojavili u 2 javnosti kao i zahtjev mnogih nevladinih organizacija, a želim da podsjetim otvoreno pismo boračkih organizacija iz Republike Srpske koje je upućeno svim srpskim poslanicima iz Republike Srpske da podrže inicijativu za smjenu Šefika Džaferovića, javnog mjenja u Bosni i Hercegovini ukazivali na to da je neophodno o tome voditi ozbiljnu političku raspravu u Parlamentu. Podsjećam da je članom 27. stav 1. tačka a) Poslovnika propisano da predsjedavajući Doma predstavlja Dom. Na čelu ... organa, u ovom slučaju Predstavničkog doma Parlamentarne skupštine BiH nalazi se Šefik Džaferović za koga su u javnosti iznešene ozbiljne optužbe da nije spriječio, prijavio, niti kasnije procesuirao ratne zločine nad Srbima u Bosni i Hercegovini. Takva osoba ne može biti predsjedavajući Predstavničkog doma, kao ni član Kolegijuma Predstavničkog doma Parlamentarne skupštine BiH. S obzirom da je hitna sjednica 23. februara 2015. godine zakazana u skladu sa članom 68. Poslovnika Predstavničkog doma Parlamentarne skupštine BiH koji propisuje da dnevni red može biti predložen na početku njenog održavanja, materijali podijeljeni na samoj sjednici, smatramo da u skladu sa Poslovnikom poslanici i poslanice u Predstavničkom domu treba da podrže uvrštavanje ove tačke dnevnog reda. Ja pozivam kolegice i kolege da uvaže našu argumentaciju i da podrže našu inicijativu da se na današnjoj sjednici nađe ova tačka dnevnog reda pred svima nama i da na temelju određenih političkih rasprava i u skladu sa nekim moralnim načelima izvršimo smjenu gospodina Šefika Džaferovića. Hvala vam.
Hvala lijepo. Ima li novih prijedloga za nove tačke dnevnog reda? Zaključujem raspravu o dnevnom redu. Pripremite se za glasanje o prijedlogu gospodina Staše Košarca. Glasajte sad. Konstatujem da Predstavnički dom, sa 6 glasova za, 32 glasa protiv, 2 suzdržana glasa, nije podržao prijedlog gospodina Staše Košarca. Jednoga ćemo dana, prije nego što kažem šta je dnevni red, raspravljati i o ovakvom načinu ponašanja u Parlamentarnoj skupštini BiH i zloupotrebi Poslovnika, ali to kada za to dođe vrijeme. Poštovane koleginice i kolege konstatiram da današnja 1. hitna sjednica Predstavničkog doma ima sljedeći Dnevni red 1. Prijedlog odluke o potvrđivanju i usvajanju Izjave Predsjedništva BiH, broj: 01-50-1- 351-15/15, od 29.01.2015., materijal broj: 01,02,03/11-05-1-49/15, od 16.02.2015. i materijal broj: 01,02,03/11-05-1-49/15, od 18.02.2015.; 3 2. Odluka Predsjedništva BiH o učešću pješadijske jedinice Oružanih snaga Bosne i Hercegovine u operaciji Odlučna podrška u Islamskoj Republici Afganistan, materijal broj: 01,02-03-1447/14, od 26.12.2014., s Izmjenom Odluke o učešću pješadijske jedinice Oružanih snaga Bosne i Hercegovine u operaciji Odlučna podrška u Islamskoj Republici Afganistan, materijal broj: 01,02-03-1447-1/14, od 26.01.2015.; 3. Odluka Predsjedništva BiH o učešću grupe oficira Oružanih snaga Bosne i Hercegovine u operaciji Odlučna podrška u Islamskoj Republici Afganistan, materijal broj: 01,02-03-1447/14, od 26.12.2014. Prelazimo na prvu tačku dnevnog reda, Ad. 1. Prijedlog odluke o potvrđivanju i usvajanju Izjave Predsjedništva BiH, broj: 01-50-1-351-15/15, od 29.01.2015., materijal broj: 01,02,03/11-05-1-49/15, od 16.02.2015. i materijal broj: 01,02,03/11-05-1-49/15, od 18.02.2015. Predsjedništvo BiH je 16. februara 2015. godine Parlamentarnoj skupštini BiH dostavilo Izjavu, a 18. februara ponovo je dostavljena Izjava ali ovaj put sa preambulom, te brojem i datumom na kraju. Predsjedništvo BiH Izjavu je utvrdilo i usvojilo 29. januara 2015. godine. Izjava je 04. fabruara 2015. godine dostavljena na potpisivanje liderima političkih stranaka zastupljenih u Parlamentarnoj skupštini BiH. Lideri političkih partija potpisali su izjavu i potpisanu kopiju dostavili Predsjedništvu BiH, te je predsjedavajući Predsjedništva BiH, gospodin Mladen Ivanić, dopisom od 16. februara 2015. godine zatražio sazivanje zajedničke sjednice oba doma na kojem bi Parlamentarna skupština BiH potvrdila i usvojila predmetnu Izjavu. Predsjedavajući, gospodin Ivanić, tom prilikom obavijestio je da je u ime Predsjedništva BiH upućen službeni poziv visokoj predstavnici EU za vanjsku i sigurnosnu politiku i potpredsjednici Evropske komisije, njenoj ekselenciji Federici Mogherini da 23. februara 2015. godine posjeti Bosnu i Hercegovinu, te prisustvuje i obrati se na zajedničkoj sjednici oba doma Parlamentarne skupštine BiH. To je bio povod sazivanja hitne sjednice Predstavničkog doma i hitne sjednice Doma naroda, kao i zajedničke sjednice oba doma Parlamentarne skupštine BiH, a sve u cilju što bržeg realiziranja obaveza koje su nam prioritetne. Vi ste poštovane koleginice i kolege dobili obje izjave od 16. februara i od 18. februara 2015. godine, dakle to je u stvari jedna Izjava koja je upotpunjena 18. februara, kao i Prijedlog odluke o potvrđivanju i usvajanju Izjave Predsjedništva BiH koju je potrebno usvojiti, a koja je pripremljena od strane Sekretarijata Parlamentarne skupštine BiH. Otvaram raspravu.. Za riječ se javio gospodin Saša Magazinović. Izvolite.
Hvala predsjedavajući. Veliki broj poslanika je primijetio da imamo tehnički problem, poslovnički, kao i prošli put, da članovi Predsjedništva koji su formalno predlagači ... materijala nisu prisutni i ja to želim reći ali ne i uložiti poslovničku primjedbu, imajući nadu da će se pojaviti u vremenu koje trošimo na raspravu, a imajući u vidu i ostale obaveze u toku dana i ... Ali u svakom slučaju mislim da bi 4 trebali se ovim pitanjem pozabaviti, možda da neko od vas iz Kolegija obavi razgovor, kada su ovakve tačke u pitanju da obavezno imamo nekoga koje je predlagač. Što se tiče samog materijala mislim da on zaslužuje da bude, iako smo limitirani vremenom, komentarisan u Parlamentarnoj skupštini BiH. Iako je za jedan broj ljudi i dalje sporan način kako se došlo do ovog dokumenta, ..., trebaju li biti uključeni politički lideri ili ne, ja sam ipak zadovoljan zato što on svoju konačnu verifikaciju dobija u Parlamentarnoj skupštini BiH. Želim samo prokomentarisati nekoliko stvari budući da smo svi manje više upoznati i sa sadržajem i sa redom koraka koji slijede nakon ovoga. Želim posebno naglasiti jedan dio preambule ove Izjave koji govori o tome, i mi ćemo danas o tome glasati i predpostavljam jednoglasno usvojiti, da smo mi kao Parlamentarna skupština BiH privrženi principima, vrijednostima i ciljevima na kojima se zasniva EU. Ova rečenica u preambuli je za mene lično izuzetno važna, pa ima čak i važnost preostalog dijela teksta i ne odnosi se samo na ovu Izjavu, nego inače, vrijednost ove rečenice u preambuli, koju ćemo mi usvojiti, treba biti svjestan i kada na dnevni red Parlamenta BiH dođu druge teme, pojave se druge teme koje su takođe u skladu sa evropskim principima i vrijednostima. Ja ću biti slobodan da nas sve podsjetim da smo usvajajući ovu Izjavu usvojili i ovu rečenicu iz preambule. Što se tiče samog sadržaja dokumenta, naravno da ne želim i naravno da nemamo vremena da na tekst intervenišemo, sasvim sigurno da smo, da je proces izrade dokumenta išao na drugi način, da je više bila uključena Parlamentarna skupština možda bi se dodala rečenica gore dole, mada ja, odmah da vam kažem, podržavam ovo u potpunosti. Ono što je sam sadržaj, od ekonomskih i socijalnih mjera, obaveze da se sve institucije vlasti ponašaju u pravcu institucionalne, ... svoje institucionalne funkcionalnosti i efikasnosti kako bi kao suverena država išli prema EU, mjere za izgradnju funkcionalne tržišne ekonomije, jačanje vladavine prava, itd., itd., ja da sam pisao ovaj dokument ja bio dodao samo iza ove tačke d) koja kaže – mjere za ubrzanje procesa pomirenja, dodao bih stavku – mjere za obnovu povjerenja između političara, jer od 2006. godine kada je Aprilski paket pao u ovoj Parlamentarnoj skupštini to povjerenje je izgubljeno. Ono danas ne postoji a mi znamo da je ono jedan od preduslova da ono što je na kraju ovog procesa a to su izmjene Ustava budu efikasno završene. Drago mi je da je u ovaj proces uključena i opozicija. Smatram da niko nema pravo da bude ekskluzivni vlasnik procesa evropskih integracija u BiH, smatram da to treba biti naš zajednički posao i mjesto gdje se susreću interesi i pozicije i opozicije. Svi znamo da je ovo prvi korak, da nakon ovog prvog koraka koji bi trebao biti, i jeste, najlakši, slijede mnogo ozbiljnije aktivnosti gdje ćemo zapravo vidjeti čiji potpis je na ovom dokumentu proforme a ko je zapravo ozbiljno opredijeljen da radi na reformama koje su stavljene pred nas. Ne mogu da se ne sjetim događaja od prije dvije godine kada smo na sličan način potpisali ali ne i usvojili u Parlamentu jednu Izjavu, a vezana je za NATO put, kada je generalni sekretar NATO-a bio ovdje u ovoj sali, na sličan način održali sastanke sa njim, dali pozitivne izjave i on takođe dao pozitivne izjave, i nažalost od toga se nije ništa desilo, odnosno ono što je potpisano nije ispoštovano. Ja se iskreno nadam da u ovom slučaju to se neće desiti, da ono što su, što je Predsjedništvo predložilo, lideri političkih stranaka usvojili, a evo i mi ćemo potvrditi u Parlamentu, će za sve nas biti jedna vrsta obaveze koju ćemo ispuniti efikasnije nego što su slične stvari do sada ispunjavane. Hvala vam.
Hvala lijepo. 5 Ja bih vas zamolio ako možemo da kraće diskutujemo, mi smo zaista ograničeni vremenom. Ja znam da je nezgodno ovo što kažem, ne želim da vam uskraćujem prava ali toliko je ovo raspravljano u bh javnosti da ja imam pravo da vas zamolim da se tako ponašamo. Gospodin Denis Bećirović.
Uvaženi predsjedavajući, dame i gospodo. Koliko vidim na displeju i nema baš velikog danas interesovanja za neku diskusiju, međutim koristimo svoje poslovničko pravo da iskažemo svoje mišljenje. Slažem se sa kolegom Magazinovićem, Predsjedništvo BiH je predlagač ove Izjave i u skladu sa Poslovnikom a i bez Poslovnika bilo je očekivati da se barem jedan od članova Predsjedništva danas pojavi ovdje na sjednici Predstavničkog doma. Mi nećemo danas insistirati na poslovničkoj toj odredbi, ali je jasno da to i nije baš najbolja poruka ovdje u Predstavničkom domu, pogotovo što smo imali sličnu situaciju na prošloj sjednici i odreagovali na način kako smo reagovali. Kada je riječ o samoj ovoj Izjavi nije sporno da je stanje u Bosni i Hercegovini teško, teško i na ekonomskom planu, da ni politička situacija nije bolja. Gledajući šta se sve događalo u postdejtonskoj Bosni i Hercegovini jasno je da nije to stanje teško samo 2015., ta konstatacija je mogla biti i 2010., i 2006. i 2002. i da ne idemo dalje unazad. Međutim, mislim da je obaveza svih poslanika i drugih predstavnika vlasti u Bosni i Hercegovini da u ovoj zemlji podrže pa i najmanji napor i pokušaj da Bosna i Hercegovina krene naprijed. U tom smislu ova Izjava sasvim sigurno predstavlja određen pomak naprijed i nije sporno, barem evo za poslanike SDP-a, da ćemo je na koncu i podržati. Da li je ovo dovoljno? Moj odgovor je – ne, ni približno nije dovoljno naspram stanja u Bosni i Hercegovini. Ali ipak treba pokušati, odgovorno iskoristiti šansu koju EU pruža Bosni i Herceogovini. Ovo je nova šansa i za građane i za narode Bosne i Hercegovine i za državu u cjelini. Mislim da u ovoj Izjavi posebno treba pozdraviti činjenicu da težimo ka tome da uspostavimo institucionalnu funkcionalnost i efikasnost, da razriješimo ovo pitanje mehanizma koordinacije, da zaista pokrenemo ozbiljne reforme u Bosni i Hercegovini. U preambuli ove Izjave, ova četvrta, stoji između ostalog da se potvrđuje da je članstvo u EU strateški cilj Bosne i Hercegovine. Naravno da je to tačno, ali moram postaviti danas i jedno pitanje. Predsjedništvo BiH je jednoglasno usvojilo strateške ciljeve Bosne i Hercegovine, to su i EU i NATO pakt. Ja bih volio da u ovoj Izjavi stoji i ta odrednica o evroatlanskim integracijama, dakle i odrednica o NATO paktu. Da li je to moguće usaglasiti između nove parlamentarne većine to je drugo pitanje, ali kao opozicija imamo sasvim pravo da to postavimo, pogotovo što je do prije godinu dana kada su se pojavljivali ovdje drugi dokumenti, ljudi, je li, koji su danas vlast a tada bili opozicija su žestoko tadašnju vlast kritizirali kad god eventualno izostavi tu riječ NATO pakt i evroatlansko opredjeljenje. Dakle, to što mi danas potvrđujemo samo jedan od strateških vanjskopolitičkih ciljeva nikako ne znači da ne postoji i da je izuzetno važan, ja bih rekao i nerazdvojan sa ovim prvim, i taj strateški vanjskopolitički cilj koji se odnosi na NATO pakt. Dakle, mi ćemo podržati ovu Izjavu, ali lično da kažem, to je sada moje mišljenje, ne očekujem previše od ove Izajve. Nije ovo prva izjava ovog tipa koja se usvaja u Bosni i Hercegovini, ali kada dođe do konkretizacije i do rješavanja određenih detalja onda znamo kako se to završi. Međutim, treba pustiti šansu i pokušati da Bosna i Hercegovina krene naprijed. Hvala vam. 6
Zahvaljujem lijepo. Imamo još gospodina Jasmina Emrića, i nakon toga ćemo zaključiti raspravu. Izvolite.
Gospodine predsjedavajući, zamjenici. Veoma kratko želim iskoristiti priliku da kažem da u potpunosti podržavamo tekst predložene Izjave. Ona je izraz svih političkih subjekata u Bosni i Hercegovini, da se ubrza put Bosne i Hercegovine prema kandidatskom statusu. Ono što mi očekujemo jeste plan i program djelovanja sa dinamičkim planom aktivnosti kako bi se obaveze iz Izjave izvršavale. Mi ćemo pratiti proces izvršavanja preuzetih obaveza i nadamo se da ovo neće ostati samo izjava već da će i suštinski ova Izjava imati svoju implementaciju u ovom uvaženom Domu. Hvala.
Hvala lijepo. Ako se više niko ne javlja za riječ ja zaključujem raspravu. Prelazimo na drugu tačku dnevnog reda, a to je, Ad. 2. Odluka Predsjedništva BiH o učešću pješadijske jedinice Oružanih snaga Bosne i Hercegovine u operaciji Odlučna podrška u Islamskoj Republici Afganistan, materijal broj: 01,02-03-1447/14, od 26.12.2014., s Izmjenom Odluke o učešću pješadijske jedinice Oružanih snaga Bosne i Hercegovine u operaciji Odlučna podrška u Islamskoj Republici Afganistan, materijal broj: 01,02-03-1447-1/14, od 26.01.2015. Predsjedništvo BiH je 26. decembra 2014. godine dostavilo Odluku o učešću pješadijske jedinice Oružanih snaga Bosne i Hercegovine u operaciji Odlučna odrška u Islamskoj Republici Afganistan, a 26. januara 2015. godine dostavljena je izmijena navedene Odluke. Kolegij Doma je kao nadležno za razmatranje odredio Zajedničku komisiju za odbranu i sigurnost. Kao što vam je poznato još uvijek nije konstituirana Zajednička komisija zbog čega i nemamo mišljenje Komisije o odlukama, a razlog stavljanja tačaka na dnevni red je sljedeći. Naime, članom 6. Zakona o učešću pripadnika Oružanih snaga Bosne i Hercegovine, plicijskih službenika, državnih službenika i ostalih zaposlenika u operacijama podrške miru i drugim aktivnostima u inostranstvu predviđeno je sljedeće. Parlamentarna skupština BiH dužna je da razmatra odluke Predsjedništva o učešću pripadnika Oružanih snaga Bosne i Hercegovine, policijskih službenika, državnih službenika i ostalih zaposlenika u operacijama podrške miru u roku od 60 dana od dana donošenja Odluke. Ako Parlamentarna skupština BiH ne potvrdi Odluku Predsjedništva u datom roku Odluka će se smatrati odbijenom i obustavit će se sve aktivnosti na njenom sprovođenju. Dakle, s obzirom da su odluke dostavljene 26. decembra 2014. godine rok od 60 dana ističe 24. februara 2015. godine, te je to bio razlog njihovog uvrštavanja u dnevni red današnje 7 sjednice. Iako nemamo mišljenje nadležne Komisije to nama nije poslovnička smetnja da mi ovo raspravimo. Otvaram raspravu. Zaključujem raspravu. Prelazimo na treću tačku dnevnog reda, to je Ad. 3. Odluka Predsjedništva BiH o učešću grupe oficira Oružanih snaga Bosne i Hercegovine u operaciji Odlučna podrška u Islamskoj Republici Afganistan, materijal broj: 01,02-03-1447/14, od 26.12.2014.